
	1.
	Likumprojekts (grozījumi)
 (5) Robežšķērsošanas un kontroles procesa elektronizētas pārvaldības sistēmai (turpmāk - elektronizētās pārvaldības sistēma) noteiktās funkcijas ietver valsts ārējās sauszemes robežas robežšķērsošanas vietu iekšējo procesu norises elektronizētu pārvaldību, kas ietver transportlīdzekļu plūsmas automatizāciju, procesu digitalizāciju un integrāciju ar Valsts ieņēmumu dienesta, Valsts robežsardzes un Pārtikas un veterinārā dienesta informācijas sistēmām. Lai nodrošinātu elektronizētu robežšķērsošanas vietas pārvaldību, elektronizētās pārvaldības sistēmā apstrādā informāciju par transportlīdzekli, tā vadītāju un pasažieriem, pārvadāto kravu, to kontroli. Elektronizētās pārvaldības sistēmas izveides, attīstības un uzturēšanas nodrošināšana tiek deleģēta valsts akciju sabiedrībai "Latvijas Valsts radio un televīzijas centrs".
	Iebildums
Likumprojekta 10.1 pants ir papildināts ar jaunu piekto daļu, kas līdzās elektroniskās rindas sistēmas izveidei paredz elektronizētās pārvaldības sistēmas izveidi. Vēršam uzmanību, ka personas datu apstrāde var notikt tikai konkrētos, skaidros un leģitīmos nolūkos, kā arī to apstrādi nevar veikt ar šo nolūku nesavietojamā veidā, kā to nosaka Datu regulas 5. panta 1. punkta b) apakšpunkts (nolūka ierobežojuma princips). Piemēram, ja personas dati par transportlīdzekļa vadītāju tika apstrādāti, lai nodrošinātu elektroniskās rindas rezervācijas sistēmas darbību, tad tos nevar apstrādāt arī kādas citas informācijas sistēmas ietvaros, jo ir nepieciešams noteikt jaunu nolūku datu apstrādei tieši šajā sistēmā. Līdz ar to, lūdzam papildināt likumprojekta anotāciju ar personas datu apstrādes nolūku un nepieciešamību elektronizētās pārvaldības sistēmas ietvaros, norādot arī apstrādājamo personas datu apjomu (piemēram, vārds, uzvārds ID nr., telefona nr. utml), īpaši ievērojot to, ka ir paredzēts apstrādāt arī datus par transportlīdzekļa pasažieriem. Lūdzam arī norādīt, kas ir šīs sistēmas personas datu apstrādes pārzinis.

	2.
	Anotācija (ex-ante)
8.1.13. uz datu aizsardzību
	Iebildums
Lūdzam papildināt anotācijas 8.1.13. apakšpunktu ar informāciju par personas datu apstrādi elektronizētās pārvaldības sistēma, jo personas datu apstrādes tiesiskais pamats, nolūks un datu apjoms dažādās informācijas sistēmās var būt atšķirīgs. 

	3.
	Likumprojekts (grozījumi)
 (4) Elektroniskās rindas rezervācijas sistēmas izveides, attīstības un uzturēšanas nodrošināšana tiek deleģēta valsts akciju sabiedrībai “Latvijas Valsts radio un televīzijas centrs”. Elektroniskās rindas rezervācijas sistēmas pārziņa pienākumi tiek deleģēti valsts sabiedrībai ar ierobežotu atbildību “Autotransporta direkcija”. Lai nodrošinātu robežšķērsošanas rindas organizāciju, elektroniskajā rindas rezervācijas sistēmā apstrādā informāciju par transportlīdzekli un tā vadītāju. Ārējās sauszemes robežas šķērsošanas elektroniskās kontroles procesa organizāciju robežšķērsošanas vietā un pirms reģistrēto transportlīdzekļu iebraukšanas robežšķērsošanas vietā nodrošina Valsts robežsardze.
	Priekšlikums
Lūdzam papildināt likumprojekta 10.1 panta ceturto daļu ar norādi, ka valsts sabiedrība ar ierobežotu atbildību “Autotransporta direkcija” ir ne tikai sistēmas pārzinis, bet arī personas datu apstrādes pārzinis, kā tas ir norādīts likumprojekta anotācijā. 
Piedāvātā redakcija
[...] Elektroniskās rindas rezervācijas sistēmas un personas datu apstrādes pārziņa pienākumi tiek deleģēti valsts sabiedrībai ar ierobežotu atbildību “Autotransporta direkcija”.[...]

